**Όρκος στον Καρλομάγνο**

Ορκίζομαι ότι από και στο εξής θα είμαι ο πιο πιστός άνθρωπος του πιο ευσεβούς Αυτοκράτορα, του κυρίου μου Καρόλου, γιού του βασιλιά Πιπίνου και της βασίλισσας Μπέρθας. Θα είμαι απόλυτα ειλικρινής, χωρίς δόλο ή υστεροβουλία, για την τιμή της βασιλείας του, όπως οφείλει κατά το δίκαιο να είναι ένας άνδρας προς τον κύριο και αφέντη του. Είθε να με βοηθήσουν ο Θεός και οι Άγιοι, των οποίων τα λείψανα βρίσκονται εδώ μπροστά μου. Γι` αυτό το σκοπό, θα αφιερώσω και θα χρησιμοποιήσω για το υπόλοιπο της ζωής μου όλη τη νοημοσύνη που μου έδωσε ο Θεός.

**Διάταγμα του Καρλομάγνου για τις στρατιωτικές υποχρεώσεις**

Κάθε ελεύθερος άνθρωπος ο οποίος κατέχει 4 mansi (σημ. 1 mansus = 135 περίπου στρέμματα) ή τα κατέχει ως χορηγία από οποιονδήποτε, οφείλει να εξοπλίζεται και να κατατάσσεται στο στρατό, μαζί με τον αφέντη ή τον κόμη του.

Όποιος κατέχει 3 mansi, οφείλει να βρει έναν άλλον που να κατέχει 1 mansus και να τον βοηθήσει έτσι που να υπηρετήσει και για τους δυο…

Τέσσερις κάτοχοι ενός mansus οφείλουν να βοηθήσουν έναν από τους τέσσερις να υπηρετήσει μόνο αυτός στο στρατό.

**Διάταγμα του Καρλομάγνου για τον εξοπλισμό των βασιλικών επαύλεων**

Πρέπει να υπάρχει η πιο μεγάλη φροντίδα, ώστε για ό,τι παρασκευάζεται με το χέρι – χοιρομέρι, καπνιστό κρέας, λουκάνικα, μισοαλατισμένο κρέας, κρασί, ξίδι, μαύρο κρασί, βρασμένο κρασί, μουστάρδα, τυρί, βούτυρο, κριθάρι ζυθοποιϊας, μπύρα, υδρόμελι, μέλι, κερί, αλεύρι – και να τηρείται μεγάλη καθαριότητα.

Σε όλες τις ιδιοκτησίες μας, όλα τα δωμάτια πρέπει να είναι εφοδιασμένα με παπλώματα, προσκέφαλα, μαξιλαροθήκες, κλινοσκεπάσματα, τραπεζομάντηλα και τραπέζια εργασίας.

*Κάθε επιστάτης (villicus) όφειλε να έχει στη διάθεσή του:*

Σιδηρουργούς, ένα χρυσοχόο, έναν τεχνίτη για το ασήμι, τσαγκάρηδες, τορναδόρους, μαραγκούς, κατασκευαστές σπαθιών, ψαράδες, μεταλλουργούς, σαπουνοποιούς, τεχνίτες που ξέρουν πώς να φτιάχνουν μπίρα ή άλλα είδη καλόπιοτων ποτών, αρτοποιούς που ξέρουν να φτιάχνουν ζυμαρικά, κατασκευαστές διχτυών για το ψάρεμα και το κυνήγι των πουλιών και πολλές άλλες κατηγορίες εργατών (…).

**Νόμος του Καρλομάγνου με τον οποίο η Κυριακή ορίζεται ως ημέρα ανάπαυσης**

Διατάζουμε σύμφωνα με το νόμο του Θεού (…) να μη γίνονται δουλειές κατά την Κυριακή (…) όπως καλλιέργεια αμπελιών, θέρισμα και αλώνισμα σταριού, εργασία στα λατομεία ή χτίσιμο σπιτιών. Δεν επιτρέπεται η εργασία στον κήπο, η προσέλευση στο δικαστήριο και στο κυνήγι. Επιτρέπεται όμως να δουλεύει κανείς για το στρατό, να μεταφέρει τρόφιμα και, αν χρειαστεί, να συνοδεύσει το λείψανο του γαιοκτήμονα στο μνήμα του.

Οι γυναίκες επίσης δεν πρέπει να υφαίνουν, να κόβουν και να ράβουν υφάσματα, να ξαίνουν μαλλί, να λαναρίζουν κάναβι, να πλέουν ρούχα, να κουρεύουν πρόβατα. Έτσι μπορούν και αυτές να αναπαύονται την Ημέρα του Θεού. Όλοι όμως πρέπει να έρχονται από όλα τα μέρη στην εκκλησία του Κυρίου μας.

**Ένας χωρικός του 8ου αιώνα απευθύνεται σε ένα «μεγαλοπρεπή γαιοκτήμονα»**

Όπως είναι γνωστό σε όλους, επειδή μου λείπουν τα απαραίτητα χρήματα για τη διατροφή και την ενδυμασία μου, ζήτησα τον οίκτο σας και η καλοσύνη σας μου επέτρεψε να μπω κάτω από την εξουσία και την προστασία σας (… ) .Σε αμοιβή αναλάβατε τη διατροφή και την ενδυμασία μου. Ενώ εγώ ανέλαβα την υποχρέωση να σας υπηρετώ και να σας τιμώ με όλες μου τις δυνάμεις. Για όλη μου τη ζωή είμαι δεμένος με την υποχρέωση να σας υπηρετώ και να σας σέβομαι, όπως ταιριάζει σε ελεύθερο άνθρωπο, και σ` όλη τη διάρκεια της ζωής μου δεν έχω δικαίωμα να αποσπαστώ από την εξουσία και την προστασία σας, αλλά οφείλω αντίθετα να παραμείνω κάτω από αυτήν για το υπόλοιπο της ζωής μου.

Σύμφωνα με τα παραπάνω, αν ένας από τους δυο μας θελήσει να αλλάξει τους όρους της συμφωνίας, έχει δικαίωμα να το κάνει αφού πληρώσει ένα πρόστιμο από δέκα σολδία στον άλλο. Η ίδια όμως συμφωνία θα ισχύει. Θεωρήσαμε επομένως καλό να συντάξουμε και να επικυρώσουμε δυο έγγραφα γι` αυτό το σκοπό, πράγμα που κάναμε.

*Πηγή: Marjorie Rowling, Η καθημερινή ζωή στο Μεσαίωνα, εκδ. Δημ. Ν. Παπαδήμα*